作者:王邁
標題:沁園春
內容:一笑樽前，數雄甲辰，幾位上臺。有唐裴相，徜徉綠野，我朝富老，遊戲昆臺。淮蔡功成，驚天動地，似勝單車和虜回。誰知道，活流民數萬，賽過平淮。君侯初度奇哉。五百歲、三賢前後來。任朱幡西向，不妨為富，義旗北指，也解為裴，將相功名，時來便做，且醉紅蕖三百杯。相期處，要千年汗竹，名節崔嵬。